Gedagte vir die dag: Hy sê meer as net: “Haai”Foto: holdinghopeservices.com Ek sal getrou aan jou bly en jou Myne maak, en jy sal uiteindelik vir My ken as die HERE. (Hosea 2:19) Ons almal probeer tog so ordentlik met mekaar wees. Soos om heel gemanierd vir iemand te vra hoe dit met hom gaan. Die waarheid is dat ons nie altyd régtig vra nie. Meestal ook nie eerlik antwoord nie. Dis sommer net ’n terloopse hallo-sê. En so terloops-terloops mis ons eintlik mekaar se harte heeltemal. En dan word ons almal eensaam. Ons beweeg soos skepe in die nag by mekaar verby: die vinnige “haai” was mos genoeg. Dis dan wanneer ons soms by ’n plek kan kom waar ons wonder: Is ek ook maar terloops hier op aarde? Waarom voel dit dan asof ek so half per ongeluk hier is? Miskien moet jy dan vandag Hudson Taylor se woorde hoor: “Daar ís ’n lewende God: Hy praat met ons in die Bybel. Hy bedoel wat Hy sê en sal elkeen van sy beloftes waarmaak.” God se belofte-waarheid is dat jy nie sommer net op hierdie aarde is nie. Lank voordat jy gebore is, het die Vader jou reeds gekies. Jou naam geken. Jou hart sy eie gemaak. Nee, jy is verseker nié terloops nie. Mag jy vandag ervaar hoe die Gees by jou kom stilstaan en vra: Hoe gaan dit met jou, liewe kind-van-My? Wat kan Ek vir jou doen? Jou eerlike antwoord sal Hom nie verras nie. Dankie dat U meer as my naam ken. Dat U mý ken. En liefhet.